ย่อยข่าวกองทุน
ทิสโก้ออกกองทุน 6 เดือนรับดอกเบี้ยขึ้น
20 ส.ค. 2554

ทิสโก้ออกกองทุน 6 เดือนรับดอกเบี้ยขึ้น
นายธีรนาถ รุจิเมธาภาส กรรมการผู้จัดการ บลจ.ทิสโก้ เปิดเผยว่า บลจ.ทิสโก้ เตรียมเปิดเสนอขายกองทุนเปิด ทิสโก้ ตราสารหนี้โรลอัพ 8 เพื่อเป็นการเพิ่มโอกาสในการรับผลตอบแทนจากการลงทุนระยะสั้นในช่วงที่อัตราดอกเบี้ยในตลาดยังเป็นขาขึ้น โดยกองทุนดังกล่าวเป็นกองทุนรวมตราสารแห่งหนี้ที่ไม่กำหนดอายุโครงการ มูลค่าโครงการ 1,000 ล้านบาท โดยจะทำการเสนอขายทุกๆ 6 เดือน เสนอขายครั้งเดียววันที่ 23-30 มี.ค. 2554 จองซื้อขั้นต่ำ 2 หมื่นบาท ได้ที่ธนาคารทิสโก้ ทุกสาขา 
กองทุนจะเน้นการลงทุนในระยะสั้นที่ให้ผลตอบแทนสูงในภาวะทิศทางดอกเบี้ยอยู่ในช่วงขาขึ้น โดยจะนำเงินไปลงทุนในตราสารหนี้ที่เสนอขายทั้งในประเทศและต่างประเทศบางส่วน แต่สำหรับรอบการเสนอขายครั้งแรกนี้ จะลงทุนเฉพาะในประเทศเท่านั้น เนื่องจากแนวโน้มเศรษฐกิจภายในประเทศมีการฟื้นตัวชัดเจน เชื่อว่าจะเป็นปัจจัยสำคัญที่จะช่วยสร้างผลตอบแทนให้กับนักลงทุนได้เป็นอย่างดี
“เศรษฐกิจไทยมีสัญญาณการฟื้นที่สดใส ประกอบกับทิศทางอัตราดอกเบี้ยในปีนี้ยังคงอยู่ในช่วงขาขึ้นอย่างต่อเนื่อง ดังนั้นการลงทุนที่เหมาะสมจึงน่าเป็นการลงทุนในระยะสั้น หรือประมาณ 6 เดือน เพราะจะทำให้ไม่เกิดการเสียโอกาสที่จะได้รับผลตอบแทนที่จะสูงขึ้น”นายธีรนาถ กล่าว
TLOGIS ขายที่ดินให้ไทคอน 10 ล้าน
นายสุทธิพงศ์ พัวพันธ์ประเสริฐ รองกรรมการผู้จัดการ กลุ่มธุรกิจกองทุนอสังหาริมทรัพย์ บลจ.บัวหลวง ในฐานะบริษัทจัดการของกองทุนรวมอสังหาริมทรัพย์ทีพาร์คโลจิสติคส์ (TLOGIS) เปิดเผยว่า กองทุนได้ขายที่ดินโฉนดเลขที่ 26814 เนื้อที่ 3-1-46 ไร่ ตั้งอยู่ที่โครงการไทคอน โลจิสติคส์ พาร์ค ต.พยอม อ.วังน้อย จ.พระนครศรีอยุธยา ให้แก่บริษัท ไทคอน โลจิสติคส์ พาร์ค ซึ่งเป็นผู้บริหารอสังหาริมทรัพย์ของกองทุน TLOGIS มูลค่าขาย 10.77 ล้านบาท เท่ากับมูลค่าราคาตามบัญชีเมื่อวันที่ 21 มี.ค. 2554
ปัจจุบันที่ดินของกองทุนบริเวณดังกล่าวมีขนาดใหญ่และมีที่ดินส่วนเกินอยู่มากจึงไม่ได้ใช้ประโยชน์จากที่ดินส่วนเกินบริเวณดังกล่าว จึงขายออกไปโดยเงินที่ได้จะสำรองไว้สำหรับสภาพคล่องของกองทุนรวมทั้งการขายที่ดินดังกล่าวมิได้กระทบต่อรายได้ค่าเช่าที่จัดเก็บจากผู้เช่าแต่อย่างใด